钦定古今图书集成/明伦汇编/氏族典/第427卷 > 《廖用贤尚友录》 > 赵苞
## 钦定古今图书集成/明伦汇编/氏族典/第427卷 > 《廖用贤尚友录》 > 赵苞

按《后汉书赵苞传》：“苞字威豪，甘陆东武城人。从兄忠
为中常侍，苞深耻其门族有宦官名埶，不与忠交通。
初仕州郡，举孝廉，再迁广陵令。视事三年，政教清明。
郡表其状，迁辽西太守。抗厉威严，名振边俗。遣使迎
母及妻子，值鲜卑入寇，遂为所劫质以击郡。苞率骑
与贼对阵，贼出母以示苞，苞悲号，母遥谓曰：‘人各有
命，何得相顾，以亏忠义’！”苞即时进战，贼悉摧破，其母
妻皆为所害。苞殡敛母毕，自上归葬。灵帝遣策吊慰，
封鄃侯。苞葬讫，谓乡人曰：“食禄而避难，非忠也；杀母
以全义，非孝也。如是，有何面目立于天下！”遂欧血死。